Saloneienaar pak rower | Maroela Media
Saloneienaar pak rower
'n Vermeende rower het Dinsdagoggend sy moses lelik teëgekom toe hy en twee makkers op 'n skoonheidsalon in Port Elizabeth toegeslaan het.
Kol. Priscilla Naidu, woordvoerder van die polisie, sê in 'n verklaring drie onbekende mans het omstreeks 10:55 in 'n skoonheidsalon in die middestad ingestap en 'n vuurwapen op die eienaar van die salon en dié se assistent gerig. Die eienaar was in dié stadium besig om kontant te tel.
Die verdagtes het R5 000 gesteel en was net op pad uit met die geld toe die 38-jarige eienaar een van hulle plattrek. Sy twee makkers kon daarin slaag om met die geld te laat spaander terwyl die eienaar en die verdagte op die grond gestoei het.
Volgens Naidu het polisiebeamptes patrollie in die omgewing gery en 'n kabaal buite die salon opgemerk. Die polisiebeamptes het ondersoek ingestel en die rower is in hegtenis geneem.
Die verdagte (20) sal binnekort in 'n hof op aanklagte van sakeroof en die onwettige besit van 'n vuurwapen en ammunisie verskyn.
Oos-Kaap Port Elizabeth roof
Matriekuitslae: Meer slaag, maar gehalte pla steeds
Eskom kondig weer beurtkrag aan
Ai, nou is die geld weg … maar wel gedaan vir die arrestasie van die skurk met die ongelisensieerde wapen en ammunisie!